**INFORMATĪVAIS ZIŅOJUMS**

**Informatīvais ziņojums par 2015. gada 9.novembra Eiropas Savienības Konkurētspējas ministru ārkārtas sanāksmē izskatāmajiem jautājumiem**

 **1. Eiropas Savienības Konkurētspējas ministru padomes sanāksmes darba kārtības jautājumi**

2015. gada 9.novembrī Briselē notiks ārkārtas Eiropas Savienības (turpmāk – ES) Konkurētspējas ministru padomes sanāksme iekšējā tirgus un rūpniecības jautājumos. Sanāksmē tiks izskatīts viens darba kārtības punkts – situācija tērauda rūpniecībā Eiropā un potenciālie risinājumi.

Ārkārtas sanāksmi Luksemburgas prezidentūra organizē pēc Apvienotās Karalistes delegācijas lūguma. Šis lūgums tiek pamatos ar grūtībām Lielbritānijas tērauda sektorā. Apvienotajā Karalistē šajā sektorā pēdējo trīs mēnešu laikā ir slēgtas vairākas ražotnes, (divas no tām oktobrī) tādējādi likvidējot apmēram 4000 darba vietas. Papildus tam ir prognozes, ka tuvākajā laikā darbu šajā nozarē Apvienotajā Karalistē varētu zaudēt apmēram 6000 cilvēku.

Sanāksmē tiek plānota viedokļu apmaiņa, par iespējamo rīcību ES līmenī tērauda sektorā.

**2. Līdzšinējā jautājuma attīstība ES līmenī**

Līdz ar ekonomisko krīzi un tam sekojošo ekonomiskās izaugsmes samazinājumu pasaulē, ir būtiski samazinājies pieprasījums pēc tērauda. Tā rezultātā tērauda ražošanas sektoram radās būtisks ražošanas jaudu pārpalikums un tas saskarās ar sīvu, dažkārt, iespējams, negodīgu, konkurenci pasaules tirgū. Lai situāciju risinātu 2013. gadā Eiropas Komisija (turpmāk –EK) nāca klajā ar *Rīcības plānu konkurētspējīgai un ilgtspējīgai tērauda rūpniecībai Eiropā*, kas paredzēja sekojošas aktivitātes:

1. atbilstoša tiesiskā regulējuma ieviešanu – izvērtēt tērauda rūpniecības kopējo regulatīvo slogu, kas rodas no dažādām politikas jomām, un tā ietekmi uz nozares konkurētspēju,
2. atbilstošu prasmju un pārstrukturēšanās nodrošināšana –veicināt prasmju attīstības pasākumus un pasākumus, kas paredzēti jauniešu nodarbinātības uzlabošanai šajā nozarē, lai stimulētu nozares konkurētspēju, kā arī paredzēts pētīt iespējas attiecīgo ES fondu izmantošanai, lai palīdzētu strādājošiem atrast citu darbu ražošanas vietu slēgšanas gadījumos. Eiropas Sociālais fonds (ESF) un Eiropas Globalizācijas pielāgošanās fonds turpinās atbalstīt šos centienus. Visi ES fondi ievēros pārdomātu reģionālās specializācijas principu, ņemot vērā ieguldījumu ilgtspējību darba vietu radīšanā un saglabāšanā attiecīgajā reģionā,
3. pieprasījuma veicināšana pēc tērauda –mērķtiecīgas rīcības, kas veicinātu pieprasījumu autobūves un ilgtspējīgas būvniecības nozarēs,
4. piekļuves nodrošināšanu ārvalstu tirgiem un vienlīdzīgu konkurences apstākļu radīšanu, lai atbalstītu ES tērauda eksportu, apkarotu negodīgu praksi un nodrošinātu piekļuvi būtiskām izejvielām. Metāllūžņu tirgi tiks pārraudzīti, lai uzlabotu apgādes stabilitāti ES tērauda ražotājiem, kas izmanto metāllūžņus kā izejvielas,
5. nodrošināt enerģiju par pieejamām izmaksām – iekšējā enerģijas tirgus izveides pabeigšana un energoapgādes dažādošana, kā arī lielāka energoefektivitāte ļaus pazemināt izmaksas. EK ir gatava sniegt norādes attiecībā uz ilgtermiņa elektroenerģijas līgumiem starp piegādātājiem un klientiem, lai palielinātu šādu izmaksu paredzamību. Īstermiņā enerģijas cenu samazināšana energoietilpīgām nozarēm būs atkarīga no dalībvalstīm.
6. klimata politikas īstenošanu — ES 2030.gada klimata pārmaiņu politikas ietvarā ietverot nozares intereses,
7. inovācijas veicināšanu –videi nekaitīgas tehnoloģiju attīstība ar jaunu tērauda veidu izstrādes starpniecību un novatorisku pētniecību un attīstību, jo īpaši attiecībā uz izteikti dārgajām izmēģinājuma un demonstrācijas fāzēm. No 2014. līdz 2020.gadam pētniecību un inovāciju paredzēts finansēt galvenokārt no programmas „Horizonts 2020”, kurā liela uzmanība pievērsta vadošās lomas sasniegšanai rūpniecībā inovāciju ziņā. Tērauda nozarei atbalstu sniedz arī Eiropas inovācijas partnerība izejvielu jomā, un tajā pašā plānošanas periodā tai piešķirti 280 miljoni eiro no Ogļu un tērauda pētniecības fonda.

Par *Rīcības plānu konkurētspējīgai un ilgtspējīgai tērauda rūpniecībai Eiropai* Ekonomikas ministrija izstrādāja Latvijas nacionālo pozīciju, kas apstiprināta 2013.gada 14.oktobrī, kurā Latvija pauda atbalstu šī plāna ieviešanai.

EK 2014.gadā ir nākusi klajā ar Rīcības plāna konkurētspējīgai un ilgtspējīgai tērauda rūpniecībai Eiropā aktivitāšu izvērtējumu[[1]](#footnote-2), kas apkopo un izvērtē aktivitātes dalībvalstu un ES līmenī un secinājusi, ka ir ieviesta apmēram puse no plānotajām aktivitātēm un nozare lēnām atkopjas.

2015.gada 15.jūlijā Enerģētikas Vasaras pakotnes ietvaros EK publicēja Eiropas Parlamenta un Padomes direktīvas projektu, ar ko groza Direktīvu 2003/87/EK, lai sekmētu emisiju izmaksefektīvu samazināšanu un investīcijas mazoglekļa risinājumos (turpmāk – Direktīvas projekts). Direktīvas projekts ir sagatavots, ņemot vērā Eiropadomes 2014.gada 24.oktobra secinājumos „Par klimata un enerģētikas politikas satvaru laikposmam no 2020.gada līdz 2030.gadam” noteiktos principus attiecībā uz Eiropas Savienības Emisijas kvotu tirdzniecības sistēmas (ES ETS) darbību. Direktīvas projekts paredz turpināt ES ETS darbību, t.sk. aptverot arī lielākos tērauda ražotājus. Latvijas nacionālā pozīcija par Direktīvas projektu apstiprināta MK 13.10.2015.

**3. Tērauda ražošanas nozares situācijas apraksts**

**Situācija ES tērauda ražošanas nozarē 2015.gadā nedaudz uzlabojas**. ES ražotājiem ir relatīvi spēcīgas pozīcijas augstas kvalitātes produktu segmentā (KVV Latvijas Metalurgs šajā segmentā nedarbojas), līdz ar to pieprasījuma pieaugums tādās nozarēs kā, piemēram, autobūve pozitīvi ietekmē tērauda ražotājus. Tērauda pieprasījums 2014.gadā pieauga par 3,9%. Saskaņā ar EUROFER 2015.gada 29.oktobra ziņojuma[[2]](#footnote-3) prognozēm 2015.gadā un 2016.gadā pieprasījums palielināsies par attiecīgi 1,5% un 2%.

Savukārt, ES tirgus daļa pasaules tērauda tirgū turpina samazināties. Pēdējos desmit gados globālais tirgus pārorientējas dienvidaustrumu Āzijas virzienā. **ES tērauda ražošanas nozares konkurētspēja pavājinās**. To nosaka izejmateriālu pieejamība, negodprātīga konkurence, augstās vides kvalitātes prasības u.c. faktori. Vienlaikus konkurenti uzlabo tehnoloģijas un ES tērauda ražotāji saskaras ar risku zaudēt kontroli globālajā tirgū pat ar kvalitatīviem produktiem. Par konkurētspējas problēmām liecina jaunākie ārējās tirdzniecības dati. ES metālu eksports 2014.gadā samazinājās par 1%, bet imports pieauga par 6%. 2015.gada janvārī-jūlijā ES metālu eksports un imports pieauga attiecīgi par 2,3% un 10,5%.

Tērauda ražošanā lielāko daļu no izmaksām veido izejmateriāli (atkarībā no tērauda ražošanas tehnoloģijas no 40-75% no kopējām izmaksām), transports (2-20% no kopējām izmaksām) un enerģija (7-13% no kopējām izmaksām). Pasaulē kā galvenais izejmateriāls tiek izmantota dzelzs rūda, bet galvenais energoresurss ir akmeņogles. **Gan dzelzs rūdas, gan akmeņogļu cenas pasaules tirgū sarūk.** KVV Latvijas Metalurga galvenais izejmateriāls ir pusfabrikāti un metāllūžņi, bet galvenais energoresurss – elektroenerģija.

Latvija ir neliels metāllūžņu tirgus un to iepirkuma cenas nosaka pasaules tirgus tendences. Metāllūžņi galvenokārt tiek eksportēti uz Turciju. **Pēdējā gada laikā metāllūžņu iepirkuma cena ir ievērojami sarukusi**. 2015.gada oktobrī tā bija par gandrīz 50% mazāka nekā pirms gada. Pašreizējā metāllūžņu iepirkuma cena ir praktiski vienā līmenī ar 2008.gada rudeni.

**Elektroenerģijas cena ražotājiem Latvijā ir augstāka nekā citās reģiona valstīs**. To nosaka vairāki faktori – gan Obligātais Iepirkuma Komponente (turpmāk OIK), gan elektroenerģijas tirgus izolētība. Šobrīd Latvijas-Igaunijas starpsavienojuma nepietiekamas caurlaides spējas rezultātā Latvijas un Lietuvas tirdzniecības apgabalā ir augstāka elektroenerģijas cena nekā citos elektroenerģijas biržas Nord Pool Spot tirdzniecības apgabalos.

Plašāka informācija tērauda ražošanas nozares attīstības tendencēm atrodama pielikumā.

**4. Latvijas pozīcija:**

1. Ņemot vērā situācijas saasinājumu tērauda nozarē, Latvija uzskata, ka **nepieciešama atjaunota ES līmeņa analīze par situāciju nozarē**, tajā ietverot arī **izvērtējamu par ES līmeņa iespējamo rīcību**. Šāda analīze nepieciešama pēc iespējas drīz un tā regulāri jāturpina vidējā termiņā. ES tērauda nozares tirgus analīze un pārstrukturēšanas iespēju prognozēšana mazinātu potenciāli sāpīgākas ekonomiskās un sociālās sekas nākotnē.
2. ES līmeņa analīzei jāsniedz atbildes par **iespējām izmantot efektīvus antidempinga pasākumus, kas novērstu negodīgu konkurenci**. Ja tiek secināts, ka esošie instrumenti nav efektīvi, tad ES **jāturpina attīstīt/modernizēt tirdzniecības aizsardzības instrumentus**, lai savlaicīgi varētu reaģēt uz tērauda nozarei būtiskām tirgus situācijas izmaiņām un nodrošināt godīgu konkurenci un izskaustu negodīgas tirdzniecības praksi.
3. Nepieciešams izvērtēt **ES līmeņa valsts atbalsta nosacījumus attiecībā uz atbalstu elektroenerģijas patērētajiem**. Nepieciešams nodrošināt, ka dalībvalstīm tiek piedāvātas plašākas iespējas kompensēt izdevumus, kas uzņēmumiem, un jo īpaši – energoietilpīgo nozaru uzņēmumiem rodas no atbalsta shēmām atjaunojamiem energoresursiem. Kā viens no ES līmenī izvērtējamiem risinājumiem būtu valsts atbalsta nosacījumu paplašināšana, ļaujot valstīm izstrādāt atbalsta mehānismus, kas ļautu energoietilpīgajiem uzņēmumiem (daļēji) kompensēt arī to OIK daļu, kas saražota efektīvā koģenerācijā.
4. Papildus būtu noderīgi ES līmenī skatīties uz citām jomām, kas celtu tērauda sektora konkurētspēju. Piemēram, izvērtējams būtu priekšlikums par **reversās PVN** maksāšanas kārtības izejvielu (tērauda un metāla lūžņu) iepirkumiem un gatavās produkcijas tirdzniecībā.
5. Kā vidēja termiņa pasākumu būtu nepieciešams izvērtēt iespēju veidot **ES līmeņa tērauda nozares Modernizācijas fondu**, kas specifiski risinātu tērauda ražošanas sektora grūtības. Latvija uzskata, ka šāda fonda izveide sniegtu ieguldījumu tērauda ražošanas nozares konkurētspējas saglabāšanā. Modernizācijas fonds varētu atbalstīt nozares uzņēmumus to centienos efektivizēt ražošanas procesus, uzstādīt jaunākas un energoefektīvākas iekārtas, paplašināt ražotās produkcijas sortimentu, ieviest energoauditu un energovadības sistēmas, kā arī finansēt rūpniecības izmēģinājuma projektus ar mērķi samazināt CO2 emisijas. Šādam fondam būtu jāsniedz ieguldījums arī ES tērauda nozares eksporta tirgu paplašināšanā.
6. Latvija uzskata, ka jāizvērtē iespējas samērīgu **eksporta ierobežojumu piemērošanai izejvielām** (tērauda un metāla lūžņiem), t**ai skaitā eksporta tarifu noteikšanai tirdzniecības līgumos**. Latvija arī uzskata, ka jāveido politikas un konkrētu pasākumu kopums, kas rezultētos ar faktisku konkrēto izejvielu eksporta samazinājumu no ES uz trešajām valstīm. Latvija uzskata, ka 1) jāveido ārkārtas ES līmeņa mehānisms, kā ierobežot tautsaimniecībai vitāli svarīgu noteiktu izejvielu eksportu no ES uz trešajām valstīm, 2) ilgtermiņā jādomā par ES līmeņa iniciatīvām, kas veicinātu tautsaimniecībai vitāli svarīgu izejvielu tirdzniecību ES vienotājā tirgū ar mērķi radīt produkciju ar augtāku pievienoto vērtību un mazinātu izejvielu eksportu uz trešajām valstīm un nebūtu pretrunā ar ES starptautiskajām saistībām.
7. Latvija uzskata, ka šādu un nākotnē līdzīgu būtisku izaicinājumu risināšanai, būtu jāizvērtē iespējas **dažādu atbalsta pasākumu saskaņošanai efektīvāk izmantot paātrinātas procedūras**.
8. Plāna “B” nepieciešamība ES tērauda nozarei. Aicinām E nākt klajā ar plānu “B”, kurā tiktu atspoguļots scenārijs ES tērauda rūpniecības pārstrukturēšanai situācijā, kad tiek samazinātas vai pat slēgtas ražošanas jaudas.

Šim plānam “B” jāapredz konkrētas rīcības gadījumā, ja ES tērauda rūpniecība dažādu apstākļu (nevienlīdzīgi starptautiskās tirdzniecības nosacījumi, negodīga trešo valstu atbalsta un subsīdiju izmantošanas prakse, ES uzņēmumu konkurenci mazinošs ES regulējums (piemēram, regulējums vides jomā (ETS izraisītais elektroenerģijas cenu palielinājums)) u.c. apstākļu ietekmē kļūst arvien nekonkurētspējīgāka, nonākot līdz ražotņu slēgšanai (Apvienotās Karalistes piemērs) un tūkstošiem darba vietu zaudēšanai. Turklāt jāatceras, ka tērauda nozare ir starp tām nozarēm, kas jo īpaši pakļautas oglekļa emisiju pārvirzes riskam.

**5. Citi jautājumi**

Pēc Francijas delegācijas lūguma darba kārtībā iekļauts papildus jautājums par *Real Driving Emissions (turpmāk –RDE)*, Eiropas Komisija tiks aicināta sniegt informāciju par aktuālo situāciju un tālāko darbu.

Latvija atbalsta iespējami ātru *RDE* pieņemšanu. Vienlaikus Latvija ir aicinājusi kompromisa meklējumos rēķināties arī ar industrijas iespējām un rosinājusi izvairīties, ciktāl iespējams, no tiesību aktu nepilnībām attiecībā uz trešajās valstīs ražotu transportlīdzekļu individuālo apstiprināšanu, jo tā neparedz RDE attiecināšanu.

**5. Latvijas delegācija**

|  |  |
| --- | --- |
| Delegācijas vadītāja: | D. Reizniece-Ozola, ekonomikas ministre |
| Delegācijas dalībnieki: | **Juris Štālmeistars**, vēstnieks, Latvijas Republikas pastāvīgā pārstāvja Eiropas Savienībā vietnieks;G.Ābele, ekonomikas ministres padomnieks;Dz.Kauliņš Ekonomikas ministrijas Ārējo ekonomisko attiecību departamenta direktors;K.Soms, Ekonomikas ministrijas Uzņēmējdarbības konkurētspējas departamenta direktors; |
|  | R.Celmiņš, Ekonomikas ministrijas nozares padomnieks Latvijas Republikas Pastāvīgajā pārstāvniecībā Eiropas Savienībā. |

Pielikumā: Tērauda ražošanas nozares attīstības tendences uz 7 lpp.

Ekonomikas ministre D. Reizniece-Ozola

Valsts sekretārs R. Beinarovičs

03.11.2015. 09:29

1683

M.Rone 67013265

Mara.Rone@em.gov.lv

1. SWD(2014) 215 final State of play on implementation of the Commission communication Action Plan for a competitive and sustainable steel industry in Europe of 11 June 2013 (COM(2013) 407) [↑](#footnote-ref-2)
2. *Economic and Steel Market Outlook 2015-2016, Q4-2015 Report from EUROREF’s Economic Committee* [↑](#footnote-ref-3)